b'\n_START_ARTICLE_\n\xc3\x86resretten i Norsk Presseforbund\n_START_PARAGRAPH_\n\xc2\xab\xc3\x86resretten i Norsk Presseforbund\xc2\xbb var en privat komit\xc3\xa9 som ble opprettet sommeren 1945 av Norsk Presseforbund for \xc3\xa5 vurdere enkeltpersoners medlemskap i foreningen i lys av deres virksomhet under andre verdenskrig. Til tross for bruken av begrepet \xc2\xab\xc3\xa6resrett\xc2\xbb (som ogs\xc3\xa5 var navnet p\xc3\xa5 politiske domstoler i nazitidens Tyskland), hadde ikke denne aktiviteten noe med rettsvesenet \xc3\xa5 gj\xc3\xb8re og var et rent privat foretagende uten noen rettskraft._NEWLINE_Komit\xc3\xa9en bestod av tre medlemmer, Finn Nygaard, Andreas St\xc3\xb8ylen og Herman Smitt Ingebretsen._NEWLINE_Den siste innstillingen kom i februar 1949. \xc3\x86resretten hadde da behandlet tilsammen 118 saker og avgitt 43 innstillinger. 33 ble kritisert av komiteen for angivelig \xc3\xa5 ha vist \xc2\xabunasjonal holdning\xc2\xbb. 20 personers medlemskap i foreningen ble suspendert i mellom ett og tre \xc3\xa5r. En ble ekskludert fra foreningen._NEWLINE_Tvilstilfeller var det nok av. Noen var blitt NS-medlemmer for \xc3\xa5 berge arbeidsplassen, noe som s\xc3\xa6rlig gjaldt de ansatte i NTB.'